د افغانی سرې میاشتې له لوری د ننګرهار سپین غر ولسوالۍ کې له ۴۰۰ اړمنو او بېوزله کورنیو سره د اته قلمه خوراکی توکو مرسته وشوه. نن سه شنبه د روان ۱۴۴۵ سپوږمیز کال د صفر المظفر د میاشتې په ۲۰مه نېټه د ننګرهار ولایت سپین غر ولسوالۍ کې د افغانی سرې میاشتې له لوری څلور سوه اړمنو او بېوزله کورنیو سره د اته قلمه خوراکی توکو مرسته وشوه. د سپین غر ولسوالۍ کې ۴۰۰ اړمنو او بېوزله کورنیو د خوراکی توکو په وېش کې د افغانی سرې میاشتې د ختیځ زون سیمه ییز ریاست رییس مولوی حیات الله صافی په خپلو خبرو کې وویل: د مرکزی دفتر په لارښوونه مو د سپین غر لرې پرته فقر ځپلې ولسوالۍ انتخاب کړې ده، تر خپل توان هڅه کوو، چې حق حقدار ته ورسوو. په همدې ډول د افغانی سرې میاشتې د ننګرهار نمایندګۍ ریاست رییس میا نجم الدین هلال د خپلو خبرو پر مهال وویل: د سپین غر ولسوالۍ یوه فقر ځپلې ولسوالۍ ده، زموږ د سروې ټیمونو دا ځل د ولسوالۍ وروستیو برخو ځان رسولی؛ تر څو مستحق خلک پیدا کړی او مرسته ورته ورسوی. نوموړی په خپلو خبرو کې زیاته کړه: زموږ مرستې ناپلوه دی، د خپلو بنسټیزو اصولو په رڼا کې مو هڅه دا ده، چې مستحقو وګړو ته مرستې ورسوو، هغه که هر څوک وی. د یادولو وړ ده، چې د سپین غر ولسوالۍ د خوراکی توکو په وېش کې د افغانی سرې میاشتې د ختیځ زون سیمه ییز ریاست رییس مولوی حیات الله صافی او د ننګرهار نمایندګۍ ریاست رییس میا نجم الدین هلال سربېره د سپین غر ولسوالۍ محترم ولسوال مولوی عمر هم برخوال و. په مرسته شویو خوراکی توکو کې لاندې اته قلمه خوراکی توکی شامل وو: ۱۰۰ کیلو اوړه، ۱۰ لیتره غوړی، ۲۴.۵ کیلو وریجې، ۸ کیلو لوبیا، ۵ کیلو بوره، ۲ کیلو مالګه، یو کیلو شین چای او یو پاکټ بی پی فایف بسکیټ. باید یادونه وکړو، چې تېره ورځ هم د افغانی سرې میاشتې له لوری د ننګرهار په شینوارو لویه ولسوالۍ کې ۶۰۰ اړمنو او بېوزله وګړو ته د اته قلمه خوراکی توکو مرسته تر سره شوه.